CELEX: 32021R0505
Language: sl
Date: 2021-03-23 00:00:00
Title: Izvedbena uredba Komisije (EU) 2021/505 z dne 23. marca 2021 o zavrnitvi dovoljenja za 60-odstotno fosforjevo kislino na silicijevem dioksidu kot nosilcu kot krmni dodatek iz funkcionalne skupine konzervansov (Besedilo velja za EGP)

24.3.2021   
               
               
                  SL
               
               
                  Uradni list Evropske unije
               
               
                  L 102/1
               
            
         IZVEDBENA UREDBA KOMISIJE (EU) 2021/505
         z dne 23. marca 2021
         o zavrnitvi dovoljenja za 60-odstotno fosforjevo kislino na silicijevem dioksidu kot nosilcu kot krmni dodatek iz funkcionalne skupine konzervansov
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo ali zavrnitev takih dovoljenj. Člen 10 navedene uredbe določa, da se dodatki, dovoljeni v skladu z Direktivo Sveta 70/524/EGS (2), ponovno ocenijo.
                  
               
                     (2)
                  
                  
                     Z Direktivo 70/524/EGS je bila ortofosforjeva kislina odobrena kot krmni dodatek za vse živalske vrste brez časovne omejitve. Dodatek je bil nato v skladu s členom 10(1) Uredbe (ES) št. 1831/2003 vpisan v register krmnih dodatkov kot obstoječi proizvod.
                  
               
                     (3)
                  
                  
                     V skladu s členom 10(2) Uredbe (ES) št. 1831/2003 v povezavi s členom 7 navedene uredbe sta bila Komisiji predložena dva zahtevka za ponovno oceno ortofosforjeve kisline.
                  
               
                     (4)
                  
                  
                     Prva od teh uporab se je nanašala na pripravek ortofosforjeve kisline (67 %–85,7 %) m/m (vodna raztopina). Navedeni pripravek je bil z Izvedbeno uredbo Komisije (EU) št. 1055/2013 (3) dovoljen za deset let kot krmni dodatek za vse živalske vrste.
                  
               
                     (5)
                  
                  
                     Drugi zahtevek je bil vložen za ponovno oceno 60-odstotne fosforjeve kisline na silicijevem dioksidu kot nosilcu kot krmnega dodatka za vse živalske vrste. Vložnik je zahteval, da se dodatek uvrsti v kategorijo dodatkov „tehnološki dodatki“ in funkcionalno skupino „konzervansi“. Zahtevku so bili priloženi zahtevani podatki in dokumenti iz člena 7(3) Uredbe (ES) št. 1831/2003.
                  
               
                     (6)
                  
                  
                     Evropska agencija za varnost hrane (v nadaljnjem besedilu: Agencija) je v mnenju z dne 17. marca 2020 (4) navedla, da Agencija glede na omejene podatke iz prvotne dokumentacije in neodzivanje vložnika na več zahtev Agencije po dodatnih informacijah, in sicer najprej 22. julija 2011 in nazadnje 3. marca 2020, ni mogla podati mnenja o varnosti in učinkovitosti 60-odstotne fosforjeve kisline na silicijevem dioksidu kot nosilcu kot krmnega dodatka za vse živalske vrste.
                  
               
                     (7)
                  
                  
                     Poleg tega je Komisija 8. maja 2020 od vložnika zahtevala, naj sporoči informacije o nadaljnjem ukrepanju v zvezi z zadevnim zahtevkom, vendar ni prejela nobenega odgovora.
                  
               
                     (8)
                  
                  
                     V skladu s členom 5(1) Uredbe (ES) št. 1831/2003 mora vložnik v skladu z izvedbenimi ukrepi (5) k Uredbi (ES) št. 1831/2003 ustrezno in zadostno dokazati, da dodatek izpolnjuje pogoje za dovoljenje iz navedene uredbe.
                  
               
                     (9)
                  
                  
                     Ker vložnik ni predložil zahtevanih informacij in podatkov, na podlagi katerih bi Agencija lahko ocenila varnost in učinkovitost 60-odstotne fosforjeve kisline na silicijevem dioksidu kot nosilcu, ni bilo ugotovljeno, da dodatek pod predlaganimi pogoji uporabe nima škodljivega vpliva na zdravje živali in ljudi ali na okolje ter da ima vsaj eno od značilnosti iz člena 5(3) Uredbe (ES) št. 1831/2003.
                  
               
                     (10)
                  
                  
                     Ocena 60-odstotne fosforjeve kisline na silicijevem dioksidu kot nosilcu je pokazala, da pogoji za dovoljenje iz člena 5 Uredbe (ES) št. 1831/2003 niso izpolnjeni. Zato bi bilo treba zavrniti dovoljenje za ta dodatek.
                  
               
                     (11)
                  
                  
                     60-odstotno fosforjevo kislino na silicijevem dioksidu kot nosilcu kot obstoječi proizvod v smislu člena 10 Uredbe (ES) št. 1831/2003 in krmo, ki jo vsebuje, bi bilo zato treba umakniti s trga. Vendar bi bilo treba dovoliti omejeno obdobje za umik obstoječih zalog dodatka in njegovih premiksov ter krme, ki jih vsebuje, s trga, da se nosilcem dejavnosti omogoči ustrezno izpolnjevanje obveznosti umika.
                  
               
                     (12)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Zavrnitev izdaje dovoljenja
            Dovoljenje za 60-odstotno fosforjevo kislino na silicijevem dioksidu kot nosilcu kot krmni dodatek, ki spada v kategorijo dodatkov „tehnološki dodatki“ in funkcionalno skupino „konzervansi“, se zavrne.
         
         
            Člen 2
            Umik s trga
            
               1.   Obstoječe zaloge dodatka iz člena 1 in premiksov, ki ga vsebujejo, se umaknejo s trga do 13. oktobra 2021.
            
            
               2.   Posamična krmila in krmne mešanice za živali za proizvodnjo hrane, ki so bili proizvedeni z dodatkom ali premiksi iz odstavka 1 pred 13. oktobrom 2021, se umaknejo s trga do 13. aprila 2022.
            
            
               3.   Posamična krmila in krmne mešanice za živali, ki niso namenjene za proizvodnjo hrane, ki so bili proizvedeni z dodatkom ali premiksi iz odstavka 1 pred 13. oktobrom 2021, se umaknejo s trga do 13. aprila 2023.
            
         
         
            Člen 3
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 23. marca 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 268, 18.10.2003, str. 29.
         
            (2)  Direktiva Sveta 70/524/EGS z dne 23. novembra 1970 o dodatkih v krmi (UL L 270, 14.12.1970, str. 1).
         
            (3)  Izvedbena uredba Komisije (EU) št. 1055/2013 z dne 25. oktobra 2013 o izdaji dovoljenja za pripravek ortofosforjeve kisline kot krmnega dodatka za vse živalske vrste (UL L 288, 30.10.2013, str. 57).
         
            (4)  EFSA Journal 2020;18(4):6064.
         
            (5)  Uredba Komisije (ES) št. 429/2008 z dne 25. aprila 2008 o podrobnih pravilih za izvajanje Uredbe Evropskega parlamenta in Sveta (ES) št. 1831/2003 v zvezi s pripravo in predložitvijo vlog ter oceno krmnih dodatkov in izdajo dovoljenj zanje (UL L 133, 22.5.2008, str. 1).